《玩鞭亭》
宋代·韩元吉

黄须鲜卑勇无策，自驰骏马来窥贼。
贼奴但怪日绕营，起看飞尘已无迹。
宝鞭不惜弃道傍，坐令老妪知兴亡。
百年社稷有天意，奸锋逆焰徒鸱张。
孤城遗迹森在目，平湖无波春草绿。
却对青山忆谢公，公老犹嫌人姓木。
边兵已重朝士轻，中原有路何由行。
柙中虎兕不可制，江左夷吾浪得名。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。